
Δευτέρα, 10 Αυγούστου 2026

ΔΕΛΤΙΟ ΤΥΠΟΥ
Ακυβερνησία Τ/Χ σκάφους στην Ιτέα – Παροχή συνδρομής σε Ι/Φ σκάφος στο Μεσολόγγι – Παροχή συνδρομής σε απεγκλωβισμό άνδρα στη Μήλο – Αδυναμία προσέγγισης Ε/Γ-Ο/Γ πλοίου στα Ψαρά

Τις βραδινές ώρες χθες, ενημερώθηκαν οι Λιμενικές Αρχές της Ιτέας και του Γαλαξιδίου από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) Λ.Σ.-ΕΛ.ΑΚΤ για την ακυβερνησία, ενός ταχυπλόου (Τ/Χ) σκάφους με έναν ημεδαπό επιβαίνοντα, λόγω μηχανικής βλάβης, στη θαλάσσια περιοχή του Κορινθιακού κόλπου. Αμέσως για την περιοχή αναχώρησε ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), ένα αλιευτικό (Α/Κ) σκάφος καθώς και Περιπολικό όχημα Λ.Σ.-ΕΛ.ΑΚΤ., από ξηράς. Το Τ/Χ κατέπλευσε με ασφάλεια στο αλιευτικό καταφύγιο Αγίων Πάντων, με την συνδρομή του Α/Κ σκάφους και συνοδεία του ΠΛΣ. Από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση.

*****
Τις πρώτες πρωινές ώρες σήμερα, ενημερώθηκε η Λιμενική Αρχή του Μεσολογγίου από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) Λ.Σ.-ΕΛ.ΑΚΤ. για τον εντοπισμό και την παροχή συνδρομής σε ένα ιστιοφόρο (Ι/Φ) σκάφος σημαίας Πολωνίας με μία αλλοδαπή επιβαίνουσα (υπήκοος Πολωνίας), λόγω μηχανικής βλάβης, στη θαλάσσια περιοχή 06 ν.μ. νοτιοδυτικά ν. Οξειάς Ιονίου Πελάγους. Αμέσως στην περιοχή μετέβησαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) και ένα ιδιωτικό σκάφος, προς παροχή συνδρομής. Το Ι/Φ κατέπλευσε σε ασφαλές αγκυροβόλιο νότια των εκβολών του Αχελώου, με την συνδρομή του ιδιωτικού σκάφους και συνοδεία του ΠΛΣ. Από το Λιμεναρχείο Μεσολογγίου που διενεργεί την προανάκριση, απαγορεύθηκε ο απόπλους του Ι/Φ σκάφους μέχρι την προσκόμιση βεβαιωτικού αξιοπλοΐας από τον νηογνώμονα που το παρακολουθεί. Από το συμβάν δεν αναφέρθηκε τραυματισμός και δεν παρατηρήθηκε θαλάσσια ρύπανση.

*****

Τις πρώτες πρωινές ώρες σήμερα, ενημερώθηκε η Λιμενική Αρχή της Μήλου για τον απεγκλωβισμό ενός 33χρονου αλλοδαπού, ο οποίος είχε αναρριχηθεί σε βράχο εντός θαλάσσης, ύψους περίπου 20 μέτρων, στην παραλία «ΦΥΡΙΠΛΑΚΑ» και αδυνατούσε να κατέλθει. Αμέσως, στην περιοχή μετέβησαν στελέχη της οικείας Λιμενικής Αρχής, στελέχη της ΕΛ.ΑΣ., κλιμάκιο Πυροσβεστών-Διασωστών, κλιμάκιο του Κέντρου Υγείας Μήλου και ιδιώτες ναυαγοσώστες, προς παροχή συνδρομής. Ο άνδρας εντοπίστηκε στην κορυφή του βράχου, καλά στην υγεία του, ωστόσο αδυνατούσε να πραγματοποιήσει την κατάβαση. Στη συνέχεια, με την συνδρομή των ανωτέρω και με τη χρήση σχοινιού, ο 33χρονος αλλοδαπός (υπήκοος Αλβανίας) καταρριχήθηκε με ασφάλεια, ενώ δήλωσε ότι είναι καλά στην υγεία του και ότι δεν επιθυμεί παροχή ιατρικής φροντίδας.

*****

Τις πρώτες πρωινές ώρες σήμερα, ενημερώθηκε η Λιμενική Αρχή των Ψαρών από τον Πλοίαρχο του Ε/Γ-Ο/Γ «ΝΗΣΟΣ ΣΑΜΟΣ» Ν.Π. 12396, ότι κατά το προγραμματισμένο δρομολόγιο από Μυτιλήνη-Χίο-Οινούσσες για Πειραιά, κρίθηκε επισφαλής η προσέγγισή στο λιμάνι των Ψαρών, λόγω των δυσμενών καιρικών συνθηκών που επικρατούσαν στην περιοχή. Το πλοίο συνέχισε το δρομολόγιό του για το λιμάνι του Πειραιά. Στο λιμάνι των Ψαρών ανέμεναν προς επιβίβαση 59 επιβάτες, 08 Ι.Χ.Ε. οχήματα και 1 δίκυκλο, ενώ από το πλοίο επρόκειτο να αποβιβαστούν 24 επιβάτες και 5 Ι.Χ.Ε. οχήματα. Οι εν λόγω επιβάτες πρόκειται να προωθηθούν στον προορισμό τους με μέριμνα της πλοιοκτήτριας εταιρείας.

Ακτή Βασιλειάδη Πύλη Ε1-Ε2, 185 10 Πειραιάς, τηλ.: 213137-1714, fax: 210-4191590

